DEĊIŻJONI TAL-KUMMISSJONI
tal-15 ta’ Ottubru 2009
li temenda d-Deċiżjoni 2008/155/KE fir-rigward tal-perjodu tagħha ta’ applikabbiltà u ta’ ċerti gruppi għall-ġbir u l-produzzjoni tal-embrijuni fl-Awstralja, il-Kanada, New Zealand u l-Istati Uniti
(notifikata bid-dokument numru C(2009) 7730)
(Test b’relevanza għaż-ŻEE)
(2009/759/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/556/KEE tal-25 ta’ Settembru 1989 dwar kondizzjonijiet ta’ saħħa tal-annimali li jirregolaw il-kummerċ intra-Komunitarju fi u l-importazzjoni minn pajjiżi terzi ta’ embrijuni ta’ annimali domestiċi tal-ispeċi tal-ifrat (1), u b’mod partikolari l-Artikolu 8(1) tagħha,
Billi:
(1)
Id-Deċiżjoni tal-Kummissjoni 2008/155/KE tal-14 ta’ Frar 2008 li tistabbilixxi lista ta’ gruppi għall-ġbir u l-produzzjoni ta’ embrijuni f’pajjiżi terzi approvati għall-importazzjonijiet ta’ embrijuni ta’ bovini lejn il-Komunità (2) tistipula li l-Istati Membri għandhom jawtorizzaw importazzjonijiet ta’ embrijuni ta’ annimali domestiċi tal-ispeċi bovina minn pajjiżi terzi biss jekk dawn ikunu nġabru, ġew ipproċessati u maħżuna minn gruppi għall-ġbir u l-produzzjoni tal-embrijuni elenkati fl-Anness ta’ dik id-Deċiżjoni.
(2)
L-Artikolu 8 tad-Direttiva 89/556/KEE ġie emendat bl-Artikolu 6(2) tad-Direttiva tal-Kunsill 2008/73/KE tal-15 ta’ Lulju 2008 li tissimplifika l-proċeduri tal-elenkar u tal-pubblikazzjoni tat-tagħrif fl-oqsma veterinarji u żootekniċi u li temenda d-Direttivi 64/432/KEE, 77/504/KEE, 88/407/KEE, 88/661/KEE, 89/361/KEE, 89/556/KEE, 90/426/KEE, 90/427/KEE, 90/428/KEE, 90/429/KEE, 90/539/KEE, 91/68/KEE, 91/496/KEE, 92/35/KEE, 92/65/KEE, 92/66/KEE, 92/119/KEE, 94/28/KE, 2000/75/KE, id-Deċiżjoni 2000/258/KE u d-Direttivi 2001/89/KE, 2002/60/KE, u 2005/94/KE (3). B’segwitu għal dik l-emenda, li tapplika mill-1 ta’ Jannar 2010, il-lista tal-gruppi għall-ġbir u l-produzzjoni ta’ embrijuni ta’ annimali tal-ispeċi bovina ma għandhiex tibqa’ tiġi stabbilita b’Deċiżjoni tal-Kummissjoni. Id-Deċiżjoni 2008/155/KE għaldaqstant għanda tapplika biss sal-31 ta’ Diċembru 2009.
(3)
L-Awstralja, il-Kanada, New Zealand u l-Istati Uniti talbu li jsiru emendi fl-annotazzjonijiet għal dawk il-pajjiżi f’dik il-lista fir-rigward ta’ ċerti gruppi għall-ġbir u l-produzzjoni tal-embrijuni. L-Awstralja, il-Kanada, New Zealand u l-Istati Uniti pprovdew garanziji fir-rigward tal-konformità mar-regoli partikolari stipulati fid-Direttiva 89/556/KEE u l-gruppi għall-ġbir u l-produzzjoni tal-embrijuni kkonċernati ġew uffiċjalment approvati biex isseħħ l-esportazzjoni lejn il-Komunità mis-servizzi veterinarji ta’ dawk il-pajjiżi terzi.
(4)
Id-Deċiżjoni 2008/155/KE għandha għalhekk tiġi emendata skont dan.
(5)
Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Id-Deċiżjoni 2008/155/KE hija emendata kif ġej:
(1)
Għandu jiddaħħal l-Artikolu li ġej:
“Artikolu 2a
Din id-Deċiżjoni għandha tapplika sal-31 ta’ Diċembru 2009.”
(2)
L-Anness huwa mibdul skont l-Anness ta’ din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, il-15 ta’ Ottubru 2009.